Kanye West

**Ye** (synt. **Kanye Omari West**, s. 8. kesäkuuta 1977 Atlanta, Georgia, Yhdysvallat) on yhdysvaltalainen hip hop -artisti, lauluntekijä, tuottaja, ohjaaja, yrittäjä sekä muoti- ja pelisuunnittelija. Ye tuli tunnetuksi tuotettuaan Jay-Z:n vuoden 2001 *[[The Blueprint]]* -albumille useita hiteiksi muodostuneita kappaleita. Yen alkuajan tuotantotyylille tyypillistä oli yhdistää vanhoja soul- ja R&B-sampleja rumpuihin ja muihin instrumentteihin. Yen tyyli on vaihdellut hänen uransa aikana perinteisestä hip-hopista electropoppiin.

Muusikon uransa lisäksi Ye tunnetaan suorasanaisena ja keskustelua herättävänä henkilönä johtuen hänen useista julkisista lausunnoistaan. Ye on suunnitellut kenkiä muun muassa Nikelle, Adidakselle ja Louis Vuittonille. Hän on perustanut myös oman levy-yhtiön, GOOD Musicin, jonka artisteja ovat olleet muun muassa John Legend ja Pusha T.

## Nuoruus
Yellä ei ole sisaruksia. Hänen vanhempansa erosivat hänen ollessaan 3-vuotias ja hän muutti äitinsä kanssa Atlantasta Chicagoon. Chicagon hän mainitsee useissa kappaleissakin, kuten *Homecoming*. Siellä hän vietti seuraavat seitsemän vuotta elämästään kunnes hän muutti vuodeksi Kiinaan. Palattuaan Yhdysvaltoihin hän alkoi tuottaa biittejä, joita hän myi muille artisteille.

Nuoruutensa Chicagossa viettänyt Ye aloitti räppäämisen kolmannella luokalla. Teini-ikäisenä hän muun muassa myi vaatteita Gapin liikkeessä. Hän jätti taidekoulun kesken päätettyään keskittyä kokonaan muusikon uran luomiseen 1990-luvun loppupuolella.

## Uran vaiheet
Vielä 2000-luvun alussa Kanye West tunnettiin ainoastaan tuottajana. Tuotettuaan ensin kappaleita tuntemattomille chicagolaisille hip hop -artisteille hänen onnistui saada yksi kappale vuonna 2000 ilmestyneelle Jay-Z:n *[[The Dynasty: Roc La Familia|The Dynasty]]* -albumille. Seuraavana vuonna ilmestyneellä Jay-Z:n *[[The Blueprint]]* -albumilla jo neljä kappaletta oli hänen tuotantoaan. Yksi näistä kappaleista oli levyn ensimmäinen single ”Izzo (H.O.V.A)”, josta tuli Westin ensimmäinen hitti. Toinen merkittävä Kanyen tuottama kappale levyllä oli ”Heart Of The City”. *The Blueprintin* jälkeen Kanyesta tuli yksi hiphop-maailman suosituimmista tuottajista ja hitintekijöistä. Vaikka Kanye itse myös räppäsi tuottamisen ohella, ihmiset olivat kiinnostuneita ainoastaan hänen tuottajankyvyistään. Hän yritti pitkään saada levytyssopimusta ja solmi lopulta sopimuksen Roc-A-Fella Recordsin kanssa.

Alkuvuonna 2004 ilmestyi Kanye Westin ensimmäinen albumi *[[The College Dropout]]*. Levy oli kaupallinen menestys ja myös kriitikot ylistivät sitä mediassa. Levyltä julkaistiin viisi singleä, muun muassa ”Through The Wire” ja ”Jesus Walks”. Vuonna 2005 ilmestynyt *[[Late Registration]]* -albumi nousi myös suureksi hitiksi ja sai kriitikoilta hyviä arvosteluja. Levyn singlejä ovat esimerkiksi ”Gold Digger” ja ”Touch The Sky”. *Touch The Sky*-musiikkivideolla esiintyi myös Pamela Anderson. 
 
Vuonna 2005–2007 ilmestyi *Freshmen Adjustment* -trilogia. Levyt olivat kokoelmia, jotka sisälsi aiemmin julkaisemattomia kappaleita. Moni kappaleista on aikaisemmilta mixtapeilta kuten "I'm Good" ja "Get Well Soon". Albumi ei kuitenkaan ollut Roc-A-Fella-julkaisu, eikä sitä useinkaan nähdä virallisena Kanye West -albumina. Toukokuussa 2006 ilmestyi *[[Late Orchestration]]*, joka on legendaarisilla Abbey Road -studioilla äänitetty livealbumi.

Kanye Westin kolmas studioalbumi *[[Graduation]]* julkaistiin vuonna 2007. Se nousi Yhdysvaltoissa Billboardin albumilistan ykköseksi. Albumi sisälsi hittisinglet "Stronger" (sisältää samplen Daft Punkin kappaleesta "Harder, Better, Faster, Stronger"), "Good Life" (T-Painin kanssa) (samplattu Michael Jacksonin kappaleesta "P.Y.T. (Pretty Young Thing") ja "Homecoming" (Chris Martinin kanssa).

Westin neljäs studioalbumi *[[808s & Heartbreak]]* julkaistiin 25. marraskuuta 2008. Kanye West ei räppää albumilla lainkaan, vaan laulaa kaikki kappaleet käyttäen Autotune-efektiä. Albumilta julkaistiin singlet "Love Lockdown", "Heartless", "Amazing" ja "Paranoid". Albumi kuvaa Kanye Westin ikävää äitiään kohtaan, joka kuoli 10. marraskuuta 2007. TMZ.comin saamien tietojen mukaan tämä kuoli leikkauksesta johtuviin komplikaatioihin. Tarkkaa tietoa leikkauksen laadusta ei ole, mutta joidenkin huhujen mukaan kyseessä oli plastiikkakirurginen operaatio.

Kanye West lähti vuoden 2009 loppupuolella hermolomalle Honoluluun, Havaijille häneen kohdistuvan negatiivisen draaman takia, joka syntyi siitä kun hän keskeytti Taylor Swiftin kiitospuheen MTV:n Music Video Awards -gaalassa vuonna 2009. Hän nauhoitti Honolulussa viidennen albuminsa, My Beautiful Dark Twisted Fantasyn, joka julkaistiin marraskuussa 2010. Albumilta julkaistiin neljä singleä, "Power", "Monster", "Runaway" ja "All of the Lights". Albumi sai todella positiivista palautetta kriitikoilta ja sitä pidetään hip-hop musiikin kulmakivenä.

West julkaisi elokuussa 2011 yhteisalbumin Jay-Zn kanssa ja albumilta julkaistiin seitsemän singleä. Albumin oli alussa tarkoitus olla viiden kappaleen extended play, mutta se lopulta muovautui kokonaiseksi albumiksi. Syyskuussa 2012 West julkaisi kokoelma-albumin Cruel Summer, joka sisälsi kappaleita levy-yhtiönsä GOOD Musicin artisteilta.

West aloitti kuudennen sooloalbuminsa, *[[Yeezus|Yeezuksen]]* tuottamisen vuonna 2013 Pariisissa, hän julkaisi albuminsa heinäkuussa 2013 kahden singlen kera, "Black Skinhead" ja "Bound 2". West mainosti albumiansa näyttämällä musiikkivideoita televisiossa ja mainostauluissa. Hän lähti vuoden 2013 loppupuolella kiertueelle Kendrick Lamarin kanssa.

West julkaisi vuosien 2014-2015 aikana neljä uutta singleä: *FourFiveSeconds*, *Only One*, *Facts* ja *All Day*. West julkaisi seitsemännen sooloalbuminsa helmikuussa 2016, *[[The Life of Pablo]]n*. Hän esitti albumin ensimmäistä kertaa Madison Square Gardenissa osana uuden vaatemallistonsa esittelyä. Hän suunnitteli julkaisevansa uuden studioalbumin *TurboGrafx 16*:n vuoden 2016 kesällä. Heinäkuussa ilmestyi uusi single, *Champions* tulevalta *Cruel Winter* -studioalbumilta.

Elokuussa 2016 West lähti *Saint Pablo Tour* -nimiselle kiertuelle, joka loppui kesken vaimonsa Kim Kardashianin ryöstön ja erinäisten sairauskohtausten takia. Tämän jälkeen West piti vuoden mittaisen tauon julkisuudesta, jolloin hän oli Wyomingissa työskentelemässä uuden musiikin parissa.

Vuonna 2018 West palasi julkisuuteen ja tiedotti Twitterissä kahden tulevan albumin julkaisupäivät: 1. kesäkuuta ilmestyisi hänen kahdeksas studioalbuminsa, ja yhteisprojekti Kid Cudin kanssa 8. kesäkuuta (Kids See Ghosts). West julkaisi huhtikuun lopussa kappaleet *Lift Yourself* ja *Ye VS. the People*. Yhdysvaltalainen hip-hop artisti Travis Scott julkaisi esikoissinglensä tulevalle AstroWorld-projektille, *Watch* 3. toukokuuta. Kappaleella vieraili Lil Uzi Vert ja West. 25. toukokuuta 2018 rap-artisti Pusha T julkaisi *[[Daytona]]*-albumin, jonka tuottajana West toimi. Seuraavalla viikolla West julkaisi oman *[[Ye (albumi)|Ye]]*-albuminsa. Pian tämän jälkeen julkaistiin Kid Cudin kanssa tehty *[[Kids See Ghosts (albumi)|Kids See Ghosts]]*. Kesäkuussa julkaistiin myös Nasin albumi *[[Nasir (albumi)|Nasir]]* ja  Teyana Taylorin levy *[[K.T.S.E.]]*, joiden päätuottajana West toimi.

Syksyllä 2018 West ilmoitti työstävänsä seuraavaa *[[Yanhdi|Yandhi]]*-nimistä albumiaan ja ilmoitti julkaisupäiväksi 29. syyskuuta. *Yandhi* ei kuitenkaan ilmestynyt ja pian Westin vaimo Kim Kardashian ilmoitti uudeksi julkaisupäiväksi 23. marraskuuta. Julkaisupäivä lykkääntyi taas marraskuussa, kun West ilmoitti Twitterissä, ettei ole vielä valmis ja ilmoittaa julkaisupäivän, kun levy on valmis. Elokuussa 2019 Kardashian ilmoitti Westin uuden levyn *[[Jesus Is King]]* ilmestyväksi 27. syyskuuta, joten oletettavasti Yandhi on hylätty. Jesus Is King -albuminkin julkaisua kuitenkin lykättiin ja se ilmestyi lopulta 25. lokakuuta 2019.

West järjesti 2021 kesällä useita kuuntelutilaisuuksia Mercedes-Benz Stadiumilla mainostaakseen tulevaa *Donda* -albumiaan.  Monien lykkäysten jälkeen *[[Donda]]* julkaistiin 29. elokuuta 2021.  Albumista julkastiin deluxe-versio 14. marraskuuta 2021, joka sisälti viisi uutta kappaletta. 

Tammikuussa 2022 West julkisti tulevan albuminsa *Donda 2*. Albumia varten julkaistiin kappale *Eazy*, jossa vierailee The Game.  Albumi julkaistiin 23. helmikuuta 2022 yksinoikeudella Stem Player -soittimelle.  West julkaisi albumin kuitenkin myös suoratoistopalveluihin 29. huhtikuuta 2025, joka sisälsi viisi uutta kappaletta. 

Lokakuussa 2023 kerrottiin Westin työskentelevän yhteistyöalbumitrilogian parissa räppäri Ty Dolla Signin kanssa.  Trilogiasta julkaistiin kaksi albumia: *[[Vultures 1]]* 10. helmikuuta 2024 sekä *[[Vultures 2]]* 3. elokuuta 2024. 

Kesäkuussa 2025 julkaisi kolmen kappaleen promootio-EP:n tulevalle *[[Bully (Kanye Westin albumi)|Bully]]*-albumilleen.  Tammikuussa 2026 Westin yritys ja levy-yhtiö Yeezy aloitti albumin fyysisten versioiden (vinyyli, CD, kasetti) ennakkotilaukset.  West myös solmi levytyssopimuksen yhdysvaltalaisen Gamman kanssa.  Albumin julkaisua lykättiin useaan otteeseen ja se julkaistiin lopulta 28. maaliskuuta 2026

## Musiikki

West on uransa aikana muuttanut useasti musiikkinsa tyylisuuntaa ja kokeillut rohkeasti uusia tyylejä. Hänen kaksi ensimmäistä albumiaan, *[[The College Dropout]]* ja *[[Late Registration]]* ottaa vaikutteita jazz- ja soul-musiikista, hän myös poikkesi "gangsta-rap-trendistä" käsittelemällä tavallisempia aiheita, kuten materialismia (All Falls Down) tai perhesuhteita. (Hey Mama & Family Business). Kolmas albuminsa, *[[Graduation]]* ottaa vaikutteita elektronista musiikista.
Neljännellä albumillaan (808s and Heartbreak) West lauloi räppäämisen sijaan ja käytti myös autotune-efektiä. Albumi oli tunnelmaltaan melankolinen ja minimalistinen. Westin viides albumi, My Beautiful Dark Twisted Fantasy on tyyliltään maksimalistinen ja siinä esiintyy lukuisia vierailevia artisteja, kuten hip-hop artisti Nicki Minaj tai folk-laulaja Bon Iver. Westin kuudes albumi, Yeezus on tyyliltään karkea ja se ottaa vaikutteita industrialista ja kokeellisesta hip-hopista. Westin seitsemäs albumi The Life of Pablo ottaa vaikutteita trap-musiikista (Pt. 2) ja gospelista. (Ultralight Beam) JESUS IS KING on gospelmusiikin ja räpin sekoituksesta syntynyt albumi, ja useat albumin samplet ovat gospelmusiikista leikattuja melodioita sekä laulua. Donda sisältää trap-musiikkiin kallellaan olevaa musiikkia, mutta myös rauhallista gospelräppiä. Vultures-trilogia sisältää myös futuristista trap- ja poprapmusiikkia.

## Liiketoimet
GOOD Music (lyhenne sanoista Getting Out Our Dreams) on Kanye Westin perustama levy-yhtiö. Yhtiön artisteja ovat muun muassa John Legend ja Big Sean. Hän on myös ilmoittanut julkaisevansa oman vaatemallistonsa, *Pastelle Clothing*in.

Pariisissa esiteltiin 22. tammikuuta 2009 Westin suunnittelemat lenkkarit Louis Vuittonille. West teki kenkiä myös Nikelle vuodesta 2009 vuoteen 2014 saakka. Näiden vuosien aikana hän ehti suunnittelemaan kolmet eri kenkäparit (Air Yeezy I 2009 ja Air Yeezy II josta tehtiin kaksi mallia 2012 & 2014). West päätti erota Nikelta johtuen siitä että Nike ei antanut Westille tarpeeksi vapautta kenkien suunnittelussa ja niiden tuotantomäärissä. 2015 West siirtyikin Adidaksen puolelle ja julkaisi ensimmäisen kenkäparinsa 14. Helmikuuta 2015. Westin suunnittelemat Adidas Yeezyt ovat tunnettuja nopeista loppuunmyyntiajoistaan: vuonna 2015 julkaistut Yeezy 350 "Turtle Dovet" myivät loppuun 12 minuutissa.

Talouslehti Forbes vahvisti huhtikuussa 2020 Westin omaisuuden arvoksi 1,3 miljardia Yhdysvaltain dollaria. Suurin osa Westin omaisuudesta muodostuu hänen ja Adidaksen kanssa yhteistyössä luodusta Yeezy-kenkäbrändistä, jonka Bank of America on arvioinut kolmen miljardin dollarin arvoiseksi vuonna 2019. Koska brändi kuuluu osittain Adidakselle, ei Forbes laskenut sen arvoa täysin mukaan omaan arvioonsa Westin omaisuudesta. Kenkäbrändin lisäksi Ye on myös Yeezy-niminen vaatemerkki, jonka hän omistaa kokonaan itse. Tämän lisäksi Ye omistaa 21 miljoonan dollarin edestä kiinteistöjä, 3,8 miljoonan dollarin arvoisen autokokoelman sekä noin 297 000 dollarin arvosta karjaa. Ye itse ilmoitti Forbesin uutisoinnin jälkeen omaisuutensa arvoksi 3,3 miljardia dollaria ja kyseenalaisti lehden metodin omaisuuden arvon laskemiseen.

Elokuussa 2025 Ye julkaisi uuden projektinsa, Yeezy Moneyn, joka sisältää kryptopankkitilin ja $YZE-meemivaluutan. 

## Politiikka

West tapasi Yhdysvaltojen presidentin Donald Trumpin New Yorkissa vuonna 2016, ja on kertonut kannattavansa häntä julkisesti. Huhtikuussa West tuki Trumpia Twitterin välityksellä ja mainitsi myös itse pyrkivänsä presidentiksi vuonna 2024. West on puhunut presidentiksi pyrkimisestä jo edeltävinä vuosinakin.

West kertoi kesäkuussa 2020 pyrkivänsä Yhdysvaltain presidentiksi saman vuoden vaaleissa.

Vuonna 2025 Ye osoitti tukea X:ssä kansallissosialismille ja Adolf Hitlerille, mutta pyysi sitä anteeksi rabbilta marraskuussa.

## Yksityiselämä
Ye oli naimisissa Kim Kardashianin kanssa. Pariskunnalla on neljä lasta, tyttäret North West (s. 2013) ja Chicago West (s. 2018) sekä pojat Saint West (s. 2015) ja Psalm West (s. 2019). 

Ye on kärsinyt mielenterveysongelmista ja hän oli niistä johtuen loppuvuodesta 2016 sairaalahoidossa. Vuonna 2018 hän mainitsi tulleensa aiemmin riippuvaiseksi hänelle määrätystä opioidilääkkeestä, minkä on arveltu olevan hänen vuoden 2016 hermoromahduksensa taustatekijänä. Vuoden 2019 haastattelussa West kertoi, että hänellä on kaksisuuntainen mielialahäiriö. Kim Kardashian jätti erohakemuksen Kanye Westistä 19. helmikuuta 2021 ja avioeroprosessi saatiin lopullisesti päätökseen marraskuussa 2022. 

Ye oli muutaman vuoden ajan viralliselta nimeltään pelkästään *Ye* Los Angelesin tuomioistuimen hyväksyttyä nimen muutoksen 18. lokakuuta 2021. Uudessa nimessä ei ole erillistä suku- tai etunimeä.

Hän julkisti 1. kesäkuuta 2025 X:ssä eli entisessä Twitterissä lopettavansa X-käyttäjänsä @kanyewest käyttämisen ja aikovansa luoda Ye-tilin, vaikka ideasta ei ole sittemmin kuultu.

## Rikossyytteet
Yen entinen assistentti haastoi Yen lokakuussa 2024 oikeuteen ja väittää, että Ye olisi huumannut ja raiskannut hänet rap-artisti Sean Combsin järjestämissä juhlissa joitakin vuosia aikaisemmin. Lisäksi hänen entinen työntekijänsä haastoi Yen saman vuoden huhtikuussa oikeuteen ja väittää joutuneensa vakavan syrjinnän, häirinnän, koston ja seksuaalisen häirinnän kohteeksi.

## Saavutukset
Ye on yksi maailman myydyimmistä artisteista 21 miljoonalla myydyllä albumilla ja 66 miljoonalla digitaalisella latauksella. Hän on voittanut 24 Grammy-palkintoa, mikä tekee hänestä yhden kaikkien aikojen eniten Grammy-palkintoja saaneista artisteista. Kuusi hänen albumiansa on päässyt ''Rolling Stone'' -lehden 500 kaikkien aikojen parhaimman albumin joukkoon. Samainen lehti valitsi Yen ''My Beautiful Dark Twisted Fantasy'' -albumin 2010-luvun parhaaksi albumiksi.

## Esiintymiset Suomessa
Ye on uransa aikana esiintynyt Suomessa kolmesti:

* Kirjurinluodon tapahtumapuisto, Pori (21. heinäkuuta 2006)
* Helsingin jäähalli, Helsinki (4. heinäkuuta 2007)
* Suvilahti, Helsinki (14. elokuuta 2011)

## Diskografia

### Studioalbumit
* *[[The College Dropout]]* (2004)
* *[[Late Registration]]* (2005)
* *[[Graduation]]* (2007)
* *[[808s & Heartbreak]]* (2008)
* *[[My Beautiful Dark Twisted Fantasy]]* (2010)
* *[[Yeezus]]* (2013)
* *[[The Life of Pablo]]* (2016)
* *[[Ye (albumi)|Ye]]* (2018)
* *[[Jesus Is King]]* (2019)
* *[[Donda]]* (2021)
* *Donda 2* (2022)
* *[[Bully (Kanye Westin albumi)|Bully]]* (2026)

### Yhteistyöalbumit
* *[[Watch the Throne]]* (2011) (Jay-Z:n kanssa)
* *[[Cruel Summer]]* (2012) (GOOD Musicin kanssa)
* *[[Kids See Ghosts (albumi)|Kids See Ghosts]]* (2018) (Kid Cudin kanssa, Kids See Ghosts)
* *[[Jesus Is Born]]* (2019) (Sunday Service Choirin kanssa)
* *[[Vultures 1]]* (2024) (Ty Dolla $ignin kanssa, ¥$) 
* ''Vultures 2'' (2024) (Ty Dolla $ignin kanssa, ¥$)

## Lähteet

## Aiheesta muualla

* Virallinen kotisivu  
* Fanisivu